Diari Oficial de la Generalitat Valenciana


Sumari del DOGV 8451, del 26-12-2018 (2018/12942)

RESOLUCIÓ de 20 de desembre de 2018, del Rectorat de la Universitat Jaume I, per la qual es disposa la publicació de l'ampliació per l'any 2018, de l'oferta d'ocupació pública del personal docent i investigador de la Universitat Jaume I, relativa a places dels cossos docents universitaris i de professorat contractat doctor.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8451

Data del DOGV
:   26-12-2018

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2018/12090


Data del document
:   20-12-2018

Organisme emissor
:   Universitat Jaume I de Castelló

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 20 de desembre de 2018, del Rectorat de la Universitat Jaume I, per la qual es disposa la publicació de l'ampliació per l'any 2018, de l'oferta d'ocupació pública del personal docent i investigador de la Universitat Jaume I, relativa a places dels cossos docents universitaris i de professorat contractat doctor. [2018/12993]  
En el Diari Oficial de la Generalitat Valenciana de data 15 de març de 2018 es va publicar la resolució del Rectorat de la Universitat Jaume I de data 13 de març, per la qual es disposa la publicació de l'oferta d'ocupació pública 2018, relativa a places de cossos docents universitaris i professorat contractat doctor.  
La Llei 6/2018, de 3 de juliol, de pressupostos generals de l'Estat per a l'any 2018, en l'article 19.Sis.1, estableix:  
La taxa de reposició d'un o més sectors o col·lectius prioritaris es podrà acumular en altres sectors o col·lectius prioritaris. A aquests efectes es consideren prioritaris, per a totes les administracions públiques, els sectors i col·lectius enumerats en l'article 19, apartats u.3 i u.5. Igualment, la taxa de reposició dels sectors no prioritaris podrà acumular-se en els sectors prioritaris.  
En l'apartat u.3. I) de l'article 19 citat s'inclouen les places dels cossos de catedràtics d'universitat i de professors titulars d'universitat, i de professors contractats doctors d'universitat  
En escrit de data 17 de setembre de 2018 del Ministeri d'Hisenda, va autoritzar a la Universitat Politècnica de València, una oferta per a l'exercici de 2018 de 192 places d'accés lliure, derivada de la seua taxa de reposició. Finalment, l'oferta d'ocupació pública aprovada en Consell de Govern i autoritzada per part de la Generalitat Valenciana contenia un total de 146 places per a l'accés lliure.  
El Consell de Govern de la Universitat Politècnica de València en la seua reunió de data 20 de desembre de 2018 va acordar la cessió a la Universitat Jaume I de Castelló de les 46 places de les quals no havia fet ús.  
El Consell de Govern de la Universitat Jaume I, en la seua reunió de data 20 de desembre de 2018, va acordar ampliar l'oferta d'ocupació pública del PDI de 2018 de la Universitat Jaume I de Castelló en les 46 places de la taxa de reposició no compromesa en l'oferta d'ocupació pública de l'any 2018 del personal docent i investigador de la Universitat Politècnica de València, per a la seua acumulació a les places de taxa de reposició de personal docent i investigador que correspon a la Universitat Jaume I.  
L'ampliació d'aquesta oferta d'ocupació pública 2018, de 46 places cedides per la Universitat Politècnica de València, ha sigut informada favorablement per la Mesa Negociadora de l'UJI, en la seua reunió de data 18 de desembre de 2018.  
Fent ús de les potestats i funcions conferides pels Estatuts de la Universitat Jaume I, aprovats pel Decret 116/2010, de 27 d'agost, del Consell de la Generalitat Valenciana, i de les competències previstes en els articles 20 i següents de la Llei orgànica 6/2001, d'universitats, modificada per la Llei orgànica 4/2007, de 12 d'abril, aquest Rectorat resol:  
  
Primer  
Publicar en el Diari Oficial de la Generalitat Valenciana l'ampliació de l'oferta d'ocupació pública per a l'any 2018, referida a personal docent i investigador, amb 46 places cedides per la Universitat Politècnica de València, aprovada per l'Acord del Consell de Govern de 20 de desembre de 2018, i que figura com a annex a aquesta resolució.  
  
Segon  
L'aprovació d'aquesta oferta d'ocupació pública i la convocatòria de les places que es contenen, queda condicionada a la recepció de l'informe favorable del Ministeri d'Hisenda i Funció Pública i a l'autorització de la Generalitat Valenciana.  
  
Tercer  
Seguint el que disposa l'article 70.1 de l'Estatut Bàsic de l'Empleat Públic, el termini màxim per a la convocatòria del procés selectiu previst en aquesta oferta serà de tres anys, comptadors a partir de la publicació d'aquesta resolució.  
  
Contra aquesta resolució, que esgota la via administrativa, es podrà interposar potestativament un recurs de reposició en el termini d'un mes, comptador des de l'endemà de la seua publicació, davant del mateix òrgan que va dictar la resolució, o un recurs contenciós administratiu davant dels òrgans de la Jurisdicció Contenciosa Administrativa de la Comunitat Valenciana en el termini de dos mesos, comptadors des de l'endemà de la seua publicació.  
  
Castelló de la Plana, 20 de desembre de 2018.- La rectora: Eva Alcón Soler.  
   
  
ANNEX  
  
- 27 places de professorat titular d'universitat  
- 12 places de professorat contractat doctor  
- 5 places de professorat titular d'universitat i 2 places de professorat contractat doctor, destinades a personal investigador doctor que haja finalitzat el Programa Ramón y Cajal i haja obtingut el certificat I3.  
  
Tot això sense perjuí que l'efectivitat d'aquest acord estiga condicionada al compliment dels requeriments i autoritzacions dels òrgans competents.